Παναγιώτης Βασιλόπουλος

Ο Παναγιώτης Βασιλόπουλος (Θεσσαλονίκη, 8 Φεβρουαρίου 1984) είναι Έλληνας πρώην διεθνής καλαθοσφαιριστής και νυν προπονητής. Με ύψος 2,05 μέτρα, αγωνιζόταν ως σμολ φόργουορντ / πάουερ φόργουορντ. Σήμερα αποτελεί βοηθό προπονητή στο Περιστέρι.

Σταδιοδρομία

Ως παίκτης

Σύλλογοι 
Ο Βασιλόπουλος έχει καταγωγή από το Κάτω Σαμικό. Ξεκίνησε το μπάσκετ από τον Ίφιτο Πύργου, μετακομίζοντας στη συνέχεια στον Ηρακλή Πύργου.

Το 2005 έλαβε μεταγραφή από τον ΠΑΟΚ στον Ολυμπιακό, υπογράφοντας διετές συμβόλαιο. Τη σεζόν 2007-2008, υπέγραψε συμβόλαιο με τους ερυθρόλευκους για 4 χρόνια. Ωστόσο, ταλαιπωρήθηκε από τραυματισμούς, με αποτέλεσμα να μην αγωνιστεί στην ομάδα όσο θα ήθελε. Το 2013, συμφώνησε με την ισπανική Βαγιαδολίδ. Στις 25 Απριλίου του 2014, ο Βασιλόπουλος υπέγραψε συμβόλαιο συνεργασίας με τον Ερμή Πειραιά, ο οποίος συμμετείχε στο πρωτάθλημα της Α' ΕΣΚΑΝΑ. Στις αρχές της σεζόν 2014-15, συμμετείχε στην προετοιμασία της Α.Ε.Ν. Κηφισιάς, η οποία συμμετείχε στην Α1 Εθνική, με την οποία και υπέγραψε συμβόλαιο συνεργασίας ενός έτους, αγωνιζόμενος με αυτήν σε 11 αγώνες. 

Στις 6 Αυγούστου 2015, ανακοινώθηκε από τον Κόροιβο Αμαλιάδας. Το καλοκαίρι του 2016, συμφώνησε με τον Κολοσσό Ρόδου. Το Νοέμβριο του 2016, έφτασε τις 350 ασίστ στο ελληνικό πρωτάθλημα.

Στις 26 Ιουλίου 2017, υπέγραψε συμβόλαιο μονοετούς διάρκειας με τον Άρη. Στις 22 Οκτωβρίου έφτασε τις 400 ασίστ στο ελληνικό πρωτάθλημα. Στις 19 Ιανουαρίου 2018, υπέγραψε συμβόλαιο συνεργασίας με την ΑΕΚ.Ο Παναγιώτης Βασιλόπουλος έδωσε το σύνθημα. Στις 6 Μαΐου 2018, κατέκτησε με την ΑΕΚ το Μπάσκετμπολ Τσάμπιονς Λιγκ στο Final-4 της Αθήνας, νικώντας στον τελικό τη Μονακό με 100-94. 

Στις 27 Ιουλίου 2018, ανακοινώθηκε από τον Γ.Σ. Περιστερίου. Στο Περιστέρι έγινε ο αρχηγός της ομάδας, ενώ κατέρριψε δικό του ρεκόρ από το 2004, αφού σημείωσε 23 πόντους σε έναν αγώνα. Με το Περιστέρι κατέκτησε την δεύτερη θέση στην κανονική περίοδο και την τέταρτη μετά από τα Play off και προκρίθηκε στο Μπάσκετμοπολ Τσάμπιονς Λιγκ. Αποτέλεσμα των καλών του εμφανίσεων στην Ελλάδα, ήταν η παρουσία του στην καλύτερη πεντάδα του πρωταθλήματος. Στις 17 Αυγούστου 2020, ανανέωσε το συμβόλαιό του μέχρι το 2021. Στις 15 Νοεμβρίου 2020, έγινε ο 46ος παίκτης στην ιστορία του επαγγελματικού Πρωταθλήματος που ξεπέρασε τους 2.500 πόντους. Στις 23 Νοεμβρίου 2020, έγινε ο δέκατος τρίτος παίκτης στην ιστορία του επαγγελματικού Πρωταθλήματος που συμπλήρωσε 400 συμμετοχές. Επίσης έγινε ο εικοστός πρώτος παίκτης στην ιστορία του Περιστερίου στην κατηγορία, που ξεπέρασε τους 500 πόντους. Στις 14 Μαρτίου 2021, έφτασε στη δέκατη θέση στη λίστα με τα ριμπάουντ στο Πρωτάθλημα Ελλάδας με 1.561. Τη σεζόν 2020-21, μέτρησε σε 18 παιχνίδια του Πρωταθλήματος 5,3 πόντους, 2,9 ριμπάουντ και 1,5 ασίστ μέσο όρο. Στις 20 Αυγούστου 2021, το Περιστέρι με ανακοίνωση του αποχαιρέτησε τον αθλητή.

Εθνική Ελλάδας 
Ο Βασιλόπουλος υπήρξε μέλος των νεανικών εθνικών ομάδων από το 2000 έως και το 2005.

Το 2005 σε ηλικία 21 ετών συμμετείχε στην πρώτη του μεγάλη διοργάνωση σε διεθνές επίπεδο το Ευρωμπάσκετ του 2005 στο Βελιγράδι, στο οποίο η Εθνική κατέκτησε το χρυσό μετάλλιο. Ωστόσο ο ίδιος δεν είχε μεγάλη συμμετοχή. Το 2006 αγωνίστηκε στο Μουντομπάσκετ της Ιαπωνίας, κερδίζοντας με την Εθνική το ασημένιο μετάλλιο. Ήταν επίσης παρόν στο Ευρωμπάσκετ 2007 καθώς και στους Ολυμπιακούς Αγώνες του 2008 στο Πεκίνο, κατακτώντας την 4η και 5η θέση αντίστοιχα. Από το 2008 μέχρι το 2017 δεν πήρε μέρος σε άλλη διοργάνωση με την Εθνική ομάδα. Το 2017 επέστρεψε στα Προκριματικά του Παγκοσμίου Κυπέλλου 2019 και εντέλει συμμετείχε και στο Παγκόσμιο Κύπελλο 2019 στην Κίνα. Έχε επίσης λάβει μέρος σε τέσσερα Τουρνουά Ακρόπολις (2005, 2006, 2007, 2019).

Με το εθνόσημο στην ανδρών ο Βασιλόπουλος έχει 76 αγώνες με 320 πόντους (μ.ο: 4.21) ενώ στους έφηβους είχε 33 αγώνες με 262 πόντους (μ.ο: 7.94) και στους νέους άνδρες κατέγραψε 30 συμμετοχές με 379 πόντους (μ.ο: 12.63).

Ως προπονητής 
Τον Δεκέμβριο του 2021 ανακοινώθηκε η ένταξή του στο προπονητικό επιτελείο του Περιστερίου, υπό τον Μίλαν Τόμιτς.

Τίτλοι-Διακρίσεις

Συλλογικοί

Ολυμπιακός 
 Πρωτάθλημα Ελλάδας: (2012)
 2x Κύπελλο Ελλάδας: (2010, 2011)
 Ευρωλίγκα: (2012)

Α.Ε.Κ. 
Κύπελλο Ελλάδας: (2018)
Μπάσκετμπολ Τσάμπιονς Λιγκ: (2018)

Εθνική Εφήβων 
 Χάλκινο μετάλλιο στο Ευρωμπάσκετ του 2002
 Χάλκινο μετάλλιο στο Μουντομπάσκετ του 2003, στη Θεσσαλονίκη

Εθνική Νέων Ανδρών 
 Αργυρό μετάλλιο στο Μουντομπάσκετ του 2005, στην Αργεντινή

Εθνική Ανδρών 
 Χρυσό μετάλλιο στο Ευρωμπάσκετ 2005, στο Βελιγράδι
 Αργυρό μετάλλιο στο Μουντομπάσκετ του 2006, στην Ιαπωνία
 3x Τουρνουά Ακρόπολις: (2005, 2006, 2007)

Ατομικοί
 6x Ελληνικό All-Star Game: (2005, 2006, 2007, 2008, 2009, 2019)
 2x Καλύτερη πεντάδα στο Ελληνικό Πρωτάθλημα: (2007, 2019)

Προσωπική ζωή
Ο Βασιλόπουλος παντρεύτηκε τον Απρίλιο του 2012 την αθλήτρια της υδατοσφαίρισης, Μαρία Τσουρή. Το ζευγάρι έχει δύο γιους.

Παραπομπές

Εξωτερικοί σύνδεσμοι

 Παναγιώτης Βασιλόπουλος, επίσημο ιστολόγιο.
 
 
  Παναγιώτης Βασιλόπουλος, στατιστικά στην επίσημη ιστοσελίδα του Παγκοσμίου Κυπέλλου Καλαθοσφαίρισης 2010.
 «Το μαγεμένο βασιλόπουλο!», αφιέρωμα στον ιστότοπο Gazzetta.gr, 28 Νοεμβρίου 2013.
 «Ένα Βασιλόπουλο που... έφυγε νωρίς», αφιέρωμα στον ιστότοπο Redder.gr, 3 Δεκεμβρίου 2013.
 «Ο αλύγιστος Βασιλόπουλος», αφιέρωμα στον ιστότοπο NorthBasket.gr, 16 Ιανουαρίου 2015.

Έλληνες καλαθοσφαιριστές
Έλληνες προπονητές καλαθοσφαίρισης
Σμολ φόργουορντ
Πάουερ φόργουορντ
Καλαθοσφαιριστές Εθνικής Ελλάδας
Καλαθοσφαιριστές Εθνικής Ελλάδας Κ17
Καλαθοσφαιριστές Εθνικής Ελλάδας Κ19
Καλαθοσφαιριστές ΠΑΟΚ
Καλαθοσφαιριστές ΟΣΦΠ
Καλαθοσφαιριστές Βαγιαδολίδ
Καλαθοσφαιριστές Νέας Κηφισιάς
Καλαθοσφαιριστές Κόροιβου Αμαλιάδας
Καλαθοσφαιριστές Κολοσσού Ρόδου
Καλαθοσφαιριστές Άρη
Καλαθοσφαιριστές ΑΕΚ
Καλαθοσφαιριστές Περιστερίου
Καλαθοσφαιριστές Α1 Εθνικής Ελλάδας
Καλαθοσφαιριστές ελληνικών συλλόγων
Έλληνες καλαθοσφαιριστές στο εξωτερικό
Καλαθοσφαιριστές Πρωταθλήματος Ισπανίας
Καλαθοσφαιριστές ισπανικών συλλόγων
Καλαθοσφαιριστές Παγκοσμίου Πρωταθλήματος 2006
Καλαθοσφαιριστές Παγκοσμίου Κυπέλλου 2019
Καλαθοσφαιριστές Ευρωμπάσκετ 2005
Καλαθοσφαιριστές Ευρωμπάσκετ 2007
Καλαθοσφαιριστές στους Θερινούς Ολυμπιακούς Αγώνες 2008
Προπονητές καλαθοσφαίρισης Περιστερίου
Παίκτες νικητές Ευρωμπάσκετ